**โครงการตลาดประชารัฐ จังหวัดอ่างทอง**

จังหวัดอ่างทองได้รับแจ้งจากกระทรวงมหาดไทยว่า ในคราวประชุมคณะรัฐมนตรี เมื่อวันที่ 11 กันยายน 2561 ได้มีมติรับทราบการรายงานผลการบูรณาการขับเคลื่อนโครงการตลาดประชารัฐ ครั้งที่ 3 ตามที่กระทรวงมหาดไทยเสนอ และเพื่อให้การขับเคลื่อนการดำเนินงานก้าวต่อไปของโครงการตลาดประชารัฐเป็นไปอย่างมีประสิทธิภาพ กระทรวงมหาดไทยจึงขอให้จังหวัดดำเนินการ ดังนี้

1.ติดตามการขยายตลาดประชารัฐในพื้นที่ ให้เป็นไปในลักษณะตลาดกลางพืชผล ทางการเกษตรของจังหวัดหรืออำเภอ

โดยจังหวัดอ่างทองขอให้หน่วยงานที่กำกับดูแลตลาดประชารัฐ ได้แก่ สำนักงานพัฒนาชุมชนจังหวัดอ่างทอง สำนักงานส่งเสริมการปกครองท้องถิ่นจังหวัดอ่างทอง สำนักงานพาณิชย์จังหวัดอ่างทอง สำนักงานวัฒนธรรมจังหวัดอ่างทอง องค์การบริหารส่วนจังหวัดอ่างทอง อำเภอทุกอำเภอ บริษัท ประชารัฐรักสามัคคีจังหวัดอ่างทอง (วิสาหกิจเพื่อสังคม) จำกัด และธนาคารเพื่อการเกษตรและสหกรณ์การเกษตรจังหวัดอ่างทอง รวบรวมและรายงานผลการดำเนินการขยายตลาดประชารัฐในกำกับดูแล ที่เป็นไปในลักษณะตลาดกลางพืชผล ทางการเกษตร ประกอบด้วยข้อมูลจำนวนตลาดที่มีการระบายสินค้า จำนวนวันที่จัดจำหน่าย จำนวนเกษตรกรที่เข้าร่วมจำหน่าย และประเภทสินค้าที่จำหน่าย ให้จังหวัดอ่างทองทราบ

2. คัดเลือกตลาดประชารัฐที่มีการดำเนินการเป็นเลิศ (Best Practice) ในด้านตลาดสะอาด ปลอดภัย ไม่ใช้โฟม ด้านการท่องเที่ยว และด้านสินค้าเกษตรปลอดภัย

ตามที่คณะทำงานจัดสรรพื้นที่ตลาดตามโครงการตลาดประชารัฐจังหวัดอ่างทอง ได้มีมติคัดเลือกตลาดประชารัฐที่มีศักยภาพ Best Practice ได้แก่ 1) ตลาดประชารัฐคนไทยยิ้มได้ ณ บริเวณ ตลาดย้อนยุค (ริมเขื่อน) หน้าศาลากลางจังหวัดอ่างทอง 2) ตลาดประชารัฐคนไทยยิ้มได้ ณ วัดขุนอินทประมูล ซึ่งดำเนินการโดยสำนักงานพัฒนาชุมชนจังหวัดอ่างทอง และ 3) ตลาดประชารัฐท้องถิ่นสุขใจ หนองเจ็ดเส้น (ตลาดใต้ร่มพระบารมี) ดำเนินการโดยองค์การบริหารส่วนจังหวัดอ่างทอง จังหวัดอ่างทองจึงขอให้สำนักงานพัฒนาชุมชนจังหวัดอ่างทอง และองค์การบริหารส่วนจังหวัดอ่างทอง ได้จัดทำข้อมูลตลาดดังกล่าว พร้อมภาพนิ่งภาพเคลื่อนไหว และรายงานให้จังหวัดอ่างทองเพื่อจักได้รายงานกระทรวงมหาดไทยต่อไป